虢中酬陝西甄判官見贈
作者：岑參
朝代：唐

paragraphs: 微才棄散地，拙宦慙清時。
白髮徒自負，青雲難可期。
胡塵暗東洛，亞相方出師。
分陝振鼓鼙，二崤滿旌旗。
夫子廊廟器，迥然青冥姿。
閫外佐戎律，幕中吐兵奇。
前者驛使來，忽枉行軍詩。
晝吟庭花落，夜諷山月移。
昔君隱蘇門，浪跡不可羈。
詔書自徵用，令譽天下知。
別來春草長，東望轉相思。
寂寞山城暮，空聞畫角悲。